ΚΑΝΟΝΙΣΜΟΣ (ΕΚ) αριθ. 3611/93 ΤΟΥ ΣΥΜΒΟΥΛΙΟΥ της 22ας Δεκεμβρίου 1993 για τροποποίηση του κανονισμού (ΕΟΚ) αριθ. 805/68 περί κοινής οργανώσεως της αγοράς στον τομέα του βοείου κρέατος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η εφαρμογή του νέου καθεστώτος πριμοδοτήσεων που καθιερώθηκε από τη μεταρρύθμιση προκάλεσε ορισμένα πρόσθετα προβλήματα- ότι πρέπει να προσαρμοστεί, κατά συνέπεια, ο κανονισμός (ΕΟΚ) αριθ. 805/68 (2)-

ότι, στα πλαίσια της παραγωγής βοείου κρέατος, η προστασία του περιβάλλοντος αποτελεί σημαντικό παράγοντα, που πρέπει να λαμβάνεται υπόψη- ότι, επομένως, τα κράτη μέλη πρέπει να έχουν τη δυνατότητα να μειώνουν ή να καταργούν τις πληρωμές, στα πλαίσια του καθεστώτος της πριμοδότησης ανά θηλάζουσα αγελάδα και για τα αρσενικά βοοειδή, εάν ο συγκεκριμένος παραγωγός δεν έχει πλήρως συμμορφωθεί με τους κανόνες που θεσπίζουν τα κράτη μέλη στον τομέα του περιβάλλοντος, τηρουμένης της αρχής της αναλογικότητας-

ότι, προκειμένου να υπάρξει, αφενός, θετική ανταπόκριση στα αιτήματα τρίτων χωρών, κυρίως εκείνων με τις οποίες υπάρχουν ενδιάμεσες συμφωνίες σύνδεσης, και, αφετέρου, ευθυγράμμιση σχετικά με τους ορισμούς των προϊόντων της κοινοτικής ονοματολογίας, πρέπει να επανακαθοριστούν τα βάρη των ζώων, στο πλαίσιο του υπολογισμού των ζωντανών ζώων που προορίζονται για πάχυνση, που προβλέπεται στο άρθρο 13 του κανονισμού (ΕΟΚ) αριθ. 805/68-

ότι πρέπει να προβλεφθεί η καταβολή από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), υπό ορισμένους όρους, του εθνικού συμπληρώματος που προβλέπεται στο άρθρο 4δ παράγραφος 7 για την πριμοδότηση θηλαζουσών αγελάδων-

ότι η αυστηρή εφαρμογή των στατιστικών δεδομένων που χρησιμοποιούνται στην κλείδα κατανομής των πρόσθετων δικαιωμάτων πριμοδότησης θηλαζουσών αγελάδων, τα οποία εγεννήθησαν στο πλαίσιο της αύξησης - μέχρι 120 000 χιλιόγραμμα - της ατομικής ποσότητας αναφοράς γάλακτος, δεν έλαβε υπόψη την ιδιαίτερη κατάσταση της αγελαδοτροφίας στο Λουξεμβούργο, περιορίζοντας έτσι την πρόσβαση στα νέα δικαιώματα σε αριθμό ζώων υπερβολικά χαμηλό σε σχέση με όσα πράγματι το δικαιούνται, και, ως εκ τούτου, δημιούργησε σοβαρές δυσκολίες στην αρμονική κατανομή των εν λόγω δικαιωμάτων- ότι είναι, επομένως, σκόπιμο να αυξηθεί ο αριθμός των πρόσθετων δικαιωμάτων πριμοδότησης θηλαζουσών αγελάδων που δίδονται στο ως άνω κράτος μέλος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 805/68 τροποποιείται ως εξής:

1. στο άρθρο 4δ παράγραφος 7 προστίθεται το ακόλουθο εδάφιο:

"Οι διατάξεις του προηγούμενου εδαφίου επεκτείνονται και στις εκμεταλλεύσεις που βρίσκονται στο σύνολο του εδάφους ενός κράτους μέλους, εάν στο εν λόγω κράτος μέλος το ζωικό κεφάλαιο των βοοειδών χαρακτηρίζεται από υψηλή εξειδίκευση του κοπαδιού των θηλαζουσών αγελάδων, που αντιπροσωπεύει τουλάχιστον το 30 % του συνολικού αριθμού των αγελάδων, και εάν τουλάχιστον 30 % των σφαγέντων αρρένων βοοειδών ανήκουν στις ομάδες διάπλασης S και Ε. Η υπέρβαση των ποσοστών αυτών διαπιστώνεται με βάση το μέσο όρο των δύο ετών που προηγούνται του έτους κατά το οποίο χορηγείται η πριμοδότηση."-

2. στο άρθρο 4δ, η παράγραφος 7α καταργείται-

3. στο άρθρο 4ζ προστίθεται η ακόλουθη παράγραφος:

"4α. Τα κράτη μέλη μπορούν να εφαρμόζουν κατάλληλα μέτρα προστασίας του περιβάλλοντος, ανάλογα με την ιδιαίτερη κατάσταση των εκτάσεων που χρησιμοποιούνται για την εκτροφή αρσενικών βοοειδών ή θηλαζουσών αγελάδων, επιλέξιμων στο πλαίσιο του καθεστώτος των πριμοδοτήσεων. Τα κράτη μέλη, τα οποία χρησιμοποιούν τη δυνατότητα αυτή, καθορίζουν κατάλληλες ποινές, ανάλογα με τη σοβαρότητα των οικολογικών συνεπειών της μη τήρησης των εν λόγω μέτρων. Οι ποινές αυτές μπορούν να προβλέπουν μείωση ή, ανάλογα με την περίπτωση, κατάργηση των πλεονεκτημάτων που συνδέονται με τα αντίστοιχα καθεστώτα πριμοδοτήσεων. Τα κράτη μέλη πληροφορούν την Επιτροπή σχετικά με τα μέτρα που λαμβάνουν κατ' εφαρμογή της παρούσας διάταξης."-

4. στο άρθρο 13 παράγραφος 4 στοιχείο α), το βάρος των 220 χιλιογράμμων αντικαθίσταται από εκείνο των 160 χιλιογράμμων-

5. στο παράρτημα ΙΙ, ο αριθμός των 760 πρόσθετων δικαιωμάτων, που προστίθενται στο εθνικό απόθεμα του Λουξεμβούργου, αντικαθίσταται από εκείνον των 3 000.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Πάντως, οι διατάξεις του άρθρου 1 παράγραφοι 1 και 5 εφαρμόζονται από την 1η Ιανουαρίου 1993 και του άρθρου 1 παράγραφος 4 από την 1η Ιανουαρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1993.

Για το Συμβούλιο

Ο Πρόεδρος

J.-M. DEHOUSSE

(1) Γνώμη που διατυπώθηκε στις 14 Δεκεμβρίου 1993 (δεν δημοσιεύθηκε ακόμα στην Επίσημη Εφημερίδα).

(2) ΕΕ αριθ. L 148 της 28. 6. 1968, σ. 24. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 747/93 (ΕΕ αριθ. L 77 της 31. 3. 1993, σ. 15).